As joernalis het Leopold Scholtz min gelyke | Netwerk24
As joernalis het Leopold Scholtz min gelyke
Deur Frits Gaum, Sonstraalhoogte 03 Oktober 2020 00:01
Leopold Scholtz is sonder twyfel een van die produktiefste, knapste en kundigste Afrikaanse joernaliste/historici van die afgelope dekades en dit is 'n groot jammerte dat sy rubriek "Sake van die dag" in Die Burger tot 'n einde gekom het.
Sy skryfwerk is altyd goed deurdag en sy standpunte deeglik beredeneerd. As joernalis met 'n wye kennisveld het hy min gelyke, en as historikus tel hy onder die belangrikste Afrikaanse historici wat met werke oor onder meer die Afrikanergeskiedenis en die Grensoorlog deurdagte en gebalanseerde bydraes gelewer het.
Hy neem duidelik standpunt in, maar het ook begrip vir die ander kant van 'n saak. Sy bittere teleurstelling oor die verloop van die Afrikaans-sage aan die Universiteit Stellenbosch is deur baie mense gedeel.
Leopold Scholtz behoort 'n sterk kandidaat te wees vir die Jan H. Marais-prys vir sy historiese werk in Afrikaans.